text: ұзынағаш алматы облысы жамбыл ауданындағы ауыл, аудан (1934) және ұзынағаш ауылдық округі орталығы. облыс орталығы қонаев қаласынан қарай 121 км, алматы қаласынан батысқа қарай 44 км жерде, қарасу және ұзынағаш өзендері аралығында, іле алатауының сайлы-жыралы келген солтүстік етегінде, бұта, ши аралас бетеге, қау, селеу өскен тауалдының сұр, сортаңды сұр топырақты шөлейтті белдемінде орналасқан. 1999 жылы тұрғындар саны 23887 адам (11579 ер адам және 12308 әйел адам) болса, 2009 жылы 30589 адамды (14952 ер адам және 15637 әйел адам) құрады. 1929-56 жылдары ленин атындағы және 1956-97 жылдары өзімен аттас сүт өндіретін кеңшардың орталығы болды. ұзынағаштағы бұрынғы кәсіпорындар мен мекемелердің басым көпшілігі олардың негізінде жшс, өндірістік кооперативтер мен акционерлік қоғамдар, т.б. шаруашылық субъектілері құрылды. аудандық бағыныстағы коммуналдық шаруашылық, электрлі энергия желісі, баспахана, байланыс бөлімшелері, т.б. мекемелер бар. аурухана, емхана, дәріхана, пункт, санэпидстанса, мектеп, спорт мектебі, кітапхана, мәдениет үйі, клуб, стадион, мешіт, қонақ үйі, т.б. әлеуметтік және мәдени ошақтар жұмыс істейді. ұзынағаш жанынан республикалық дәрежедегі алматы-шымкент автомагистралі өтеді.